A Bizottság 1436/98/EK rendelete
(1998. július 3.)
egyes takarmány-adalékanyagok engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/40/EK tanácsi irányelvvel [1] módosított, a takarmányban található enzimek, mikroorganizmusok és ezek készítményeinek felhasználásáról és forgalmazásáról szóló, 1993. december 14-i 93/113/EK tanácsi irányelvre [2] és különösen annak 5. cikkére,
mivel a legutóbb a 98/19/EK bizottsági irányelvvel [3] módosított, a takarmány-adalékanyagokról szóló, 1970. november 23-i 70/524/EGK tanácsi irányelv [4] megállapítja, hogy új adalékanyagok vagy adalékanyagok új alkalmazásai a tudományos és műszaki ismeretek fejlődésével összhangban engedélyezhetők;
mivel a 93/113/EK irányelv, a 70/524/EGK irányelvtől eltérve, feljogosítja a tagállamokat arra, hogy ideiglenesen engedélyezzék a takarmányozásra szánt enzimek, mikroorganizmusok és készítményeik felhasználását és forgalmazását;
mivel a tagállamok által a 93/113/EK irányelv 3. cikkének megfelelően benyújtott dokumentációk vizsgálata azt jelzi, hogy az enzimek és mikroorganizmusok csoportjába tartozó bizonyos számú anyag alkalmazása ideiglenesen engedélyezhető;
mivel a takarmányozási tudományos bizottság kedvező véleményt nyilvánított ezen anyagok ártalmatlanságáról;
mivel az e rendeletben meghatározott intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
Az "enzimek" csoportjába tartozó és e rendelet I. mellékletében felsorolt anyagok az e mellékletben megállapított feltételekkel engedélyezhetők takarmány-adalékanyagként.
2. cikk
A "mikroorganizmusok" csoportjába tartozó és e rendelet II. mellékletében felsorolt anyagok az e mellékletben megállapított feltételekkel engedélyezhetők takarmány-adalékanyagként.
3. cikk
Ez a rendelet 1999. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. július 3-án.